Keld Albrechtsen (EL), 2002-04-18:
Man må jo sige, at det danske EU-formandskab i hvert fald starter med den vanskelighed, at regeringen tilsyneladende har afsat for få midler til formålet.
Børsen skriver i hvert fald, at man nu er gået ud og har tilbudt firmaer sponsorater.
De skal betale rejseudgifter, og jeg ved ikke hvad, i forbindelse med varetagelsen af det danske EU-formandskab, og så får de til gengæld lov til i deres markedsføring at bruge formandskabets logo.
Det håber jeg ikke kan være korrekt.
Jeg håber, at udenrigsministeren kan bringe klarhed over den sag.
Det er i hvert fald ret fantastiske oplysninger, der fremlægges i Børsen.
Efter Enhedslistens opfattelse er udviklingen i Unionen på mange punkter lidet opmuntrende.
Vi har set, at der i en række lande, Italien, Østrig, Danmark, er kommet regeringer til magten, som baserer sig parlamentarisk på det yderste højres mandater.
Den svenske regering har f.eks. kritiseret den danske regering i den sammenhæng og påpeget, hvilket jo er rigtigt, at hvis den konkurrence i nedadgående retning med hensyn til at underminere menneskerettighederne får lov at udvikle sig, vil det betyde, at menneskerettighederne i hele Europa kommer i krise.
Vi vil kæmpe imod, vil jeg sige meget klart, den danske regerings holdning til de her ting og dermed også det danske EU-formandskabs holdning til de ting.
Det har også været karakteristisk for udviklingen i Unionen, at liberaliserings- og udliciteringspolitikken, som vi har set på en række centrale områder, og som nu forsøges fremskyndet med postliberaliseringer, jernbaneliberaliseringer, energi- og gasmarkedsliberaliseringer osv., osv., dels skaber store problemer i de sektorer, som bliver udsat for udliciteringen, som vi jo f.eks. har set på togområdet i England, dels skaber øget ulighed og på sigt formentlig også øget arbejdsløshed.
Desværre er det sådan, at det er en del af Unionens
grundlov, at der skal være denne liberalisme, denne privatisering.
Desværre er det også sådan, at vi indtil nu ikke har set andet end yderligere bestræbelser fra den danske regerings side på at fremskynde denne liberalisering.
Det skete på Barcelonatopmødet, hvor statsministeren var højlydt utilfreds med, at der var andre lande, der forsøgte at bevare kontrollen f.eks. over deres energimarked.
Den danske regering ønsker selv at få lov til at forære naturgassen væk og sælge DONG, men det burde dog ikke føre til, at den danske regering ligefrem beder EU om at blive tvunget til det.
Det, statsministeren jo i virkeligheden arbejdede for i Barcelona, var, at denne udvikling i retning af et samfund uden samfundsmæssig styring, uden demokratisk styring af tingene, skulle få lov til at få frit hjul
Vi ser det også i udvidelsesforhandlingerne, hvor de østeuropæiske ansøgerlande tilbydes fuldstændig urimelige vilkår:
De er allerede blevet påtvunget denne liberalisering og har måttet underskrive disse 80.000 sider EU-lovtekst med dramatisk negative konsekvenser til følge for deres samfund, hvor fattigdommen og arbejdsløsheden er vokset generelt, fordi de tidligere statsdrevne virksomheder bukker under i en proces under alt for hårde betingelser og i et tempo, som de ikke har nogen chance for at leve op til.
Industrien forsvinder, bukker under eller bliver opkøbt af vestlige selskaber, som bortrationaliserer personale.
De, der bliver udstødt i de samfund, har ikke noget socialt sikkerhedsnet.
Den målsætning om afskaffelse eller halvering af fattigdom, som Kommissionen havde foreslået, blev saboteret af den danske regering, der fik vedtaget en udtyndet formulering, der reelt ikke har nogen konsekvens.
Det er meget sandsynligt - hr. Villy Søvndal var inde på det - at man vedtager en udvidelse f.eks. med Polen, hvor man siger, at Polen skal overholde alle de bestemmelser, som gælder for de andre lande, når det gælder industri, åbning af markedet, vilkår for arbejdskraften, social beskyttelse og alt muligt.
Det skal Polen underlægge sig.
Til gengæld skal Polen kun have en fjerdedel af landbrugsstøtten i forhold til os andre.
Det er ikke rimeligt.
Det er helt åbenlyst urimeligt, og jeg kan ikke forstå, at man kan være bekendt at tilbyde sådanne forhandlingsvilkår.
Derfor må det vel også forventes, at antallet af nejstemmer ved en folkeafstemning i Polen vil blive meget stort, hvis resultatet vil være på et sådant grundlag.
Jeg tror, at det bliver meget vanskeligt at overbevise nogen om, at det vil være fornuftigt at gå ind i Unionen, når forholdene er totalt ensidige, hvor den ene part skal overholde alle forpligtelser, hvorimod den anden part bare skal stille krav og beholde støtten for sig selv.
Det har jo sammenhæng med, at man kategorisk fra den danske regerings side nægter at arbejde for en hurtig afvikling af landbrugsstøtten.
Med hensyn til landbrugsstøtten ønsker man at fastholde de privilegier, som findes i de vestlige lande, og som medfører, at også ulandene har meget vanskeligt ved at komme ind på et globalt fødevaremarked.
Enhedslisten vil naturligvis respektere, hvis det er sådan ved en folkeafstemning, at Polen beslutter sig for at melde sig ind i EU, men på det forhandlingsgrundlag, der ligger nu, kan man vel sige, at der er forholdsvis ringe udsigter til, at det vil ske. Jeg vil på baggrund af debatten fremsætte følgende: Forslag til vedtagelse
»Idet Folketinget finder, at den danske regering under det spanske formandskab i alt for høj grad har varetaget rollen som repræsentant for USA, opfordrer Folketinget regeringen til - at arbejde for at øge presset på den israelske besættelsesmagt med forbud mod våbeneksport til Israel, iværksættelse af handelssanktioner, herunder støtte til forslag om suspension af associeringsaftalen mellem EU og Israel, - at arbejde for en global og national målsætning om afskaffelse af fattigdom, forbedrede målsætninger om bæredygtighed, opstramninger af Kyotoaftalen og en opfordring på Johannesburgtopmødet om, at alle højt industrialiserede lande i 2003 og fremover skal forøge deres ulandsbistand, og - at modarbejde det spanske formandskabs forsøg på at stemple lovlige organisationer og demonstranter som terrorister og kræve, at behandlingen af EU's terrorpakke udsættes til det danske EU-formandskab i efteråret, således at konsekvenserne kan blive ordentligt belyst.«